### Beslutningstema

Under dette punkt gives en orientering om ændring af praksis vedr. udstedelse af kontrolprogrammer for private vandforsyningsanlæg med kommerciel aktivitet.

### Historik

I 2018 besluttede Teknik- og Miljøudvalget, i en møderækkefølge med dato 10. april 2018, 2. oktober 2018 og den 13. november 2018, hvilke enkeltindvindingsanlæg/boringer til drikkevand, der i Tønder Kommune skulle kategoriseres som ”kommercielle”.

Hvis et enkeltindvindingsanlæg/boring kategoriseres som ”kommercielt” betyder det, at der skal udarbejdes et kontrolprogram for kontrol af vandkvaliteten. Kontrolprogrammet skal udsendes som afgørelse af kommunen til ejeren af enkeltindvindingsanlægget. Der udarbejdes i forvejen kontrolprogrammer til de almene vandværker i kommunen.

Et kontrolprogram vil for enkeltindvindingsanlæg betyde, at der skal foregå en væsentlig forøget kontrol af vandkvaliteten både i hyppighed og i antal parametre, der skal testes/analyseres for. Dette vil i sidste ende betyde en væsentlig forøget udgift til kontroller for ejeren af anlægget.

### Sagsfremstilling

[adresse] kategorisering af private drikkevandsboringer, som besluttet d. 13. november 2018, ses herunder:

1. Boringer som udelukkende leverer drikkevand til husholdningsbrug til én husstand (herunder også udlejede boliger) - skal ikke kategoriseres som værende "kommerciel" og skal derfor ikke udtage regelmæssig kontrol, men skal ifølge DVKB orienteres om fordele ved en kontrol hvert 5. år.
2. Boringer, som udelukkende leverer drikkevand til husholdningsbrug på 2 til 9 husstande - skal ifølge DVBK udtage en forenklet kontrol hvert 5. år, men ikke en udvidet kontrol.
3. Boringer, som leverer drikkevand til brug i ejendomme som spejdercenter, forsamlingshus og B&B - skal ikke udtage regelmæssig kontrol, men ejer skal orienteres om fordele ved en kontrol hvert 5. år.
4. Boringer, som leverer vand til skylning af malkeanlæg hos mælkeproducenter - skal ikke udtage regelmæssig kontrol, men ejer skal orienteres om fordele ved en kontrol hvert 5. år.
5. Boringer, som leverer vand til brug i virksomheder som svineproducenter, håndværk og andre mindre virksomheder - skal ikke udtage regelmæssig kontrol, men skal orienteres om fordele ved en kontrol hvert 5. år. Boringer, som leverer vand inkl. drikkevand til større virksomheder - skal kategoriseres som "kommerciel" og får dermed krav om udvidet kontrol ifølge DVBK.

Sagsfremstillingen fra den 13. november 2018 er vedlagt som bilag til dette orienteringspunkt.

Kategoriseringen af [adresse] på mødet den 13. november 2018 betød, at der næsten ikke er nogen ”kommercielle” enkeltindvindingsanlæg i Tønder Kommune.

I den nyeste vejledning om vandkvalitet og tilsyn med vandforsyningsanlæg fra Miljøstyrelsen står der på side 9:

”Som yderligere eksempler på aktiviteter, der kan være omfattet af begrebet ”kommerciel eller offentlig aktivitet”, kan nævnes: skoler, fritidsanlæg, sportsanlæg, kaserner, campingpladser, indkøbscentre, udlejningsejendomme, Bed & Breakfast, dagplejer og plejefamilier. Det vil altid være op til kommunen at vurdere, om en given aktivitet er kommerciel eller offentlig. I sidste ende er det Miljø- og Fødevareklagenævnet og domstolene, der fastlægger den konkrete rækkevidde af lovgivningen.”

Siden 2018 har der været en lang række af afgørelser i Miljø- og Fødevareklagenævnet, der fastlægger rækkevidden af lovgivningen. Ud fra de mange afgørelser i nævnet kan det konkluderes, at Tønder Kommunes kategorisering af private drikkevandsindvindinger ikke lever op til rækkevidden af lovgivningen, som den er fastlagt af Miljø- og Fødevareklagenævnet.

Ifølge nævnets afgørelser vil Tønder Kommunes kategorier 3, 4 og 5 være at betragte som ”kommercielle”. Yderligere vil boringer, der leverer vand til udlejede boliger under kategori 1, ifølge klagenævnets afgørelser, også være at betragte som ”kommercielle”.

Med baggrund i Miljø- og Fødevareklagenævnets afgørelser vil Tønder Kommunes forvaltning i 2024 gå i gang med processen med at vedtage kontrolprogrammer for de ”kommercielle” enkeltindvindingsanlæg i kommunen. Det vil sandsynligvis dreje sig om lidt over 140 enkeltindvindingsanlæg/boringer i Tønder Kommune, der inden for en kortere periode vil modtage afgørelser om kontrolprogram. De fleste af de lidt over 140 enkeltindvindingsanlæg/boringer vil være steder, hvor der leveres vand til udlejede boliger samt landbrugsvirksomheder.

Praksisændringen understøtter Verdensmål 15: ”Livet på land”.

### Lovgrundlag

Vandforsyningsloven med tilhørende bekendtgørelser som Drikkevandsbekendtgørelsen.

### Fagchefen for Teknik & Miljø indstiller,

|  |  |
| --- | --- |
| at | orienteringen tages til efterretning. |

### Beslutning

Orienteringen taget til efterretning.